钦定古今图书集成/方舆汇编/职方典/第1500卷 > 《剑川州儒学记》李逸民
## 钦定古今图书集成/方舆汇编/职方典/第1500卷 > 《剑川州儒学记》李逸民

剑川州诸生来告曰：“吾州鹤庆之属邑也，建学自皇
明洪武二十三年始，守长以时葺之。”其名可见者，李
必昂、方启念、林资深也。州僻在黔之西陲，创建之初，
易学左废寺为宣圣庙，百为草率，惟务苟完，继而葺
者，因陋就简而已。且位置乖宜，堪舆家以谓不利仕
进。虽术者之言不足深信，然以二百年内事验之，无
不符合者。嘉靖壬戌，今守越侯既牧，来谒庙学，顾瞻
屋宇，徘徊太息曰：“州也者，子男之邦也。《春秋》有事于
夫子，骏奔走，执笾豆，济济在列，而庙貌卑陋，衢道湫
隘，则何以奉扬文治，以淑邦之人乎？顾今未可卒办，
姑徐图之。”明年，学宪晋江薛公檄有司修提调之职，
侯即命钩考簿书，征理膳夫射器之积，馀得银若干。
州之耆民慕义而来者，各出钱米有差，资以召匠市
材，揆日庀事，侯教护属功而课其章程，复捐一岁之
俸，以给匠石。教官郭君承恩，亦并志壹，虑出资以相之，乃增作新殿，改方位于干巽，用惬舆情。栋木丰硕，
棂槛轩敞。飞榱布檐，周于四阿。廊庑森森，戟门肃肃。
阶墄堂壁，廉贞高固。壁，泮桥门一与殿称，圬墁彤髹，
必坚必良。因旧殿之材以安启圣，改启圣之旧以为
讲堂。名宦、乡贤未尝有位，则取旧庑而为二祠。文事
武备，不可捐忘，则辟隙地而为射圃。物无细而不惜，
礼无微而不举。凡制之旧，有者无弗具，而其所无者
今有之新之既讫，复修明伦堂、敬一亭，左右两斋，仆
者起之，缺者补之，剥蚀者饰治之，庙学于是焕然一
新，赋役有度，民不知劳。以癸亥夏经始，甲子春告成。
邦侯之功，斯为大矣。愿有述焉，以诏来者。予乃为之
言曰：“古者有学而无庙，后世有庙而无学。我国家因
而推用之，庙学之建日以盛。故贤守令有意于民事
者，必先用力于庙学，谓之知本。夫庙者，所”以表道统
之传之所自，学者所以续其传于无穷也。求圣贤于
千载之上，仿佛其形容以端其所向道焉，所系不已
重乎？然今之所学，惟尚进取之文，而于其所谓道，邈
乎不相关涉，然则道果若是判乎？夫道者文之所自
出，而文者载道之器也。自世之学者以功利浸渍其
腹心，不知道为何物，其于“《六经》孔孟之说，敷衍凑积
而为文，以要场屋之利。一时有司，手眼不皆圣贤，以
为真才而取之，裒然充贡，而不知其得于剽掠潜窃
之馀，而非真实也。”夫以此仕进，而欲天下之善治，不
亦难乎？於戏！文运世道于此盖可慨矣！有志之士，欲
追寻孔孟之坠绪，以自致于道，初无难者，亦惟撤去
夫旧，以登高明之域，其翻然之几，在我之一念而已。
如此，则今日撤故易新之意，盖有在此而不在彼者，
《土木》云乎哉？